ΔΗΜΟΣ ΑΓΙΑΣ ΒΑΡΒΑΡΑΣ



*Γραφείο Τύπου*

**ΔΕΛΤΙΟ ΤΥΠΟΥ *23/6/2022***

**Εγκαίνια Ανοικτού Μουσείου Φυσικής Ιστορίας**

Χτες , Τετάρτη, 22 Ιουνίου 2022, στις 8.30 μ.μ. ο Δήμος και εκατοντάδες δημότες, γιόρτασαν  το νέο απόκτημα της πόλης μας, τα υπεραιωνόβια ελαιόδενδρα, με μουσική εκδήλωση στο σημείο φύτευσής τους, επί της Ελευθερίου Βενιζέλου, κοντά στην είσοδο του Ιερού Ναού Αγίας Βαρβάρας.

Στην ομιλία του, ο Δήμαρχος Λάμπρος Μίχος αφού έκανε μια εισαγωγή σχετικά με  τη σχέση της ελιάς με την Αθήνα και την Αθηνά, σύμφωνα με τη μυθολογία, ευχαρίστησε τον Πρόεδρο του Πράσινου Ταμείου, Στάθη Σταθόπουλο,  που χρηματοδότησε την ασφαλή μεταφορά των δέντρων από την Αιγιάλεια, στους 60 Δήμους που ζήτησαν να φιλοξενήσουν τα υπεραιωνόβια δέντρα αλλά και τον Πρόεδρο της ΕΡΓΟΣΕ του οποίου ήταν η ιδέα να μην καταστρέφονται τα αιωνόβια δέντρα αλλά να μεταφυτεύονται σε άλλα πρόσφορα και φιλόξενα χώματα ώστε να συνεχίσουν το διάβα τους στους αιώνες.

Ο Δήμαρχος  έδωσε προς υιοθεσία τις ελιές στα σχολεία του συγκροτήματος, 8ο Δημοτικό, 2ο Γυμνάσιο, 3ο Γυμνάσιο,  1ο Λύκειο και 2ο Λύκειο, παρουσία των Διευθυντών τους, στο πλαίσιο της καλλιέργειας της περιβαλλοντικής ευαισθητοποίησης των μαθητών και ευχαρίστησε θερμά  όλα τα τεχνικά συνεργεία του δήμου που με τις προσπάθειές τους έδωσαν στην πόλη αυτό το εξαίσιο αισθητικό αποτέλεσμα στο νέο πολιτιστικό και περιβαλλοντικό στολίδι-μνημείο.

Στην εκδήλωση παρευρέθηκε και η Υφυπουργός Εργασίας και Κοινωνικής Ασφάλισης κα Μαρία Συρεγγέλα.

Ακολούθησε μουσικό πρόγραμμα από τη Σχολή Κρουστών του Δημοτικού Ωδείου υπό την επιμέλεια του Γιάννη Καλκάνη.